Nosztalgiavonattal Lillafüredről Garadnára és vissza

A múltidéző gőzmozdonyos utazás Lillafüreden, a kisvasút Palota Szálló melletti állomásán veszi kezdetét. A különvonat ezután átbújik a fölső alagúton, majd a Hámori-tó partja mellett kanyarogva jut el az újmassai Őskohóhoz.
Aki szeretne, itt leszállhat a különvonatról, és a vonat visszaérkezéséig eltelő egy órában megtekintheti hazánk legrégebbi ipari műemlékét, a Fazola Frigyes által 1813-ban épített Őskohót és a szabadtéri kohászati múzeumot.

Vonatunk ezután a Garadna-patakot követve elhalad a híres pisztrángkeltető, majd a kisvasút hőskorára emlékeztető farakodók mellett, míg végül befut Garadna végállomásra.

Garadnán és az Őskohónál aktív időtöltésre hívjuk Önöket!

A kisvonat visszaindulásáig fejtse meg a kisvasútról és környékéről szóló tesztünket, mellyel értékes nyereményeket nyerhet! A teszt kitöltéséhez egy kellemes erdei sétára, avagy kis kirándulásra várjuk vendégeinket.

A felszálláskor munkatársunktól megkapott térkép alapján járja végig a „Lilla-napi ösvényt”, melynek pontjain elhelyezzük a teszt megfejtéséhez nélkülözhetetlen tudnivalókat tartalmazó ismertetőket. A séta mellett jut idő (Garadnán) az erdészeti múzeum kertjében kiállított kisvasúti járművek megtekintésére, ill. egy teára, vagy üdítőre a Mókus Odú büfében.

A játék nyerteseinek sorsolása a nosztalgiavonat Lillafüredre való visszaérkezése után, 14:45-kor lesz a kisvasút állomásán.

A játékban csak a menettérti jegyet váltó utasaink vehetnek részt! Mindemellett menettérti jegyet váltó utasaink részére a visszaúti jegy árából 100 Ft,- kedvezményt biztosítunk felnőttek és gyermekek részére egyaránt. A játék és a kedvezmény szempontjából menettérti jegynek minősül a Lillafüred – Garadna – Lillafüred – Miskolc viszonylatra váltott jegy is.

A játék további tudnivalóiról a felszálláskor kapott tesztlapról tájékozódhat.

A nosztalgiavonat menetrendje:

oda:
	13:08	Indulás Lillafüred állomásról
	13:18	Érkezés Újmassa-Fazola-kohó megállóhoz
	13:30	Érkezés Garadna állomásra

vissza:
	14:10	Visszaindulás Garadnáról Lillafüredre
	14:22	Visszaindulás Újmassa-Fazola-kohótól Lillafüredre
	14:32	Érkezés Lillafüredre

A nosztalgiavonatra váltható jegyek tekintetében kérjük tekintse meg honlapunk Jegyváltás menüpontját!

Miskolc és Lillafüred között is közlekedik nosztalgiavonat e napon. Ennek részleteit megtekintheti az erről szóló, első programpontban. Menetjegy váltható a teljes Miskolc – Garadna szakaszra is. 

Az időjárási és műszaki körülmények függvényében a programváltoztatás jogát fenntartjuk!